Blant de største og mest kjente forlisene i vestlig populærkultur og nordisk historie er «Vasa»-forliset i 1628, «Titanic»-forliset i 1912, «Scandinavian Star»-forliset i 1990 og «Estonia»-forliset i 1994. Også cruiseskipet «Costa Concordia» som gikk på grunn i Itaia i 2012, og andre spektakulære forlis har fått mye medieoppmerksomhet. Tidenes verste er likevel senkingen av «Wilhelm Gustloff», et passasjerskip fullastet med tyske flyktninger som ble torpedert av en russisk ubåt mot slutten av andre verdenskrig vinteren 1945 og krevde anslagsvis 9400 liv, de fleste barn, mer enn seks ganger flere enn i «Titanic»-katastrofen.